【晨課起筷馬】周俊樂為佢兩度北上
2024年04月27日 17:50
東網電視
更多新聞短片
第6場三班1400米,容天鵬馬房「超級龍珠」因右前腿不良於行曾停課52日,操練工夫要重新做起,反映腳患問題相當嚴重,因此,馬匹復課後初期操練都一直唔敢用力,踱步都踱咗成個月,冇晒問題先夠膽做快跳工夫,到2月9日跳過之後,操練漸趨完整,到3月中終於可以安排試番課閘。
3月18日從化1000米草閘,周俊樂刻意北上主轡,「超級龍珠」起步反應唔差,鞍上人隨即收緊韁繩,唔想馬匹過分耗力,7駒出試最終以第4名衝線,以4個多身位輸畀「威力奔騰」一啲都唔失禮。
3星期後,4月8日再試同程草閘,周俊樂再次北上主轡,呢課閘「超級龍珠」起步反應快,初段鞍上人依然緊韁力留,不過走順後有些少拉唔住之勢,從內欄逐步竄上,追逼領放馬「勇敢巨星」,由落後兩馬位追至馬頸位距離,隨即再次收緊韁繩,終點前落後個多身位跑第2名,充滿勁度之餘亦快慢由人,比起受傷前續有進步感。
■陳志懷